Brønshøj hentede en 1-0 sejr over Skovshoved i 2. divisions gruppe 1 efter en tæt kamp, hvor begge hold blev reduceret til ti mand.

Brønshøj skulle forsøge at holde trit med topholdene i 2. divisions gruppe 1, da de lørdag skulle op imod Skovshoved, som inden dagens kamp med blot seks point var placeret op rækkens sidsteplads.

Skovshoved stillede op med hele tre spillere, som tidligere har tørnet ud for Brønshøj, nemlig Ahmed Iljazovski, Murtaza Mehdi Raza og Anders Junge. Gæsterne måtte dog undvære deres topscorer, John Frederiksen, som sad ude med en karantæne.

Frederiksen havde scoret fem af Skovshoveds seks mål i denne sæson, og dermed lignede det på forhånd en svær opgave for gæsterne.

Det var favoritterne fra Brønshøj, som startede bedst ud, og efter små ti minutters spil, fik hjemmeholdets topscorer Kevin Bechmann Timm sendt bolden i mål, men målet blev korrekt underkendt for offiside.

Bechmann Timm var også tæt på efter en halv times tid, men angriberens hovedstød gik forbi mål. Kort før pausen fik Bechmann-Timm sin tredje gode mulighed, men hans afslutning fandt vej til Skovshoveds keeper, og det endte derfor målløst efter de første 45 minutter.

Brønshøj fortsatte deres store dominans i anden halvleg og midtvejs i halvlegen lykkedes det så endelig for Bechmann Timm at komme på måltavlen, da han headede bolden over Frederik Mehder i Skovshoved-målet.

Ti minutter før tid endte en nærkamp mellem Gustav Therkildsen og Sebastian Elvang lidt for hidsigt, og begge spillere blev sendt tidligt i bad.

I slutfasen kom Skovshoved frem til en kæmpe chance, men afslutningen fra Frederik Vincent gik lige forbi mål.

Der blev dog ikke scoret yderligere, og det endte dermed 1-0 til Brønshøj.

Med sejren er Brønshøj forsat placeret på tredjepladsen i 2. divisions gruppe 1, fem point efter FC Helsingør på førstepladsen.

Skovshoved er med dagens nederlag stadig placeret på sidstepladsen i rækken.